Jaroslav Kubečka

Ing. Jaroslav Kubečka (* 27. október 1934, Turá Lúka) je slovenský ekonóm, posledný federálny minister hospodárstva a zároveň druhý minister hospodárstva po vzniku samostatného Slovenska.

Vzdelanie a kariéra do roku 1990 
Stredoškolské vzdelanie absolvoval na gymnáziu v Myjave. V roku 1958 ukončil Vysokú školu ekonomickú v Bratislave. Po skončení štúdií pracoval na krajskej službe Slovenského štatistického úradu v Nitre. Od roku 1960 pracoval na ONV v Trenčíne, no pre politické dôvody v roku 1969 musel túto pozíciu opustiť. Jeho ďalším pôsobiskom bolo generálne riaditeľstvo podniku Slovakotex Trenčín, kde pôsobil do roku 1973. Následne, až do roku 1990, pracoval v Technicko - ekonomickom ústave textilného a odevného priemyslu.

Politická kariéra 
Po spoločensko - politických udalostiach v roku 1989 na niekoľko rokov vstúpil do politiky. V januári 1990 sa stal vo vláde premiéra Milana Čiča námestníkom ministra priemyslu (ministrom priemyslu bol Ján Ducký). Po parlamentných voľbách v roku 1990 a po vymenovaní I. vlády premiéra Vladimíra Mečiara sa v auguste 1990 stal námestníkom ministra hospodárstva SR a v tejto funkcii zotrval až do júna 1992, teda aj počas vlády premiéra Jána Čarnogurského (ministrom hospodárstva bol počas oboch vlád Jozef Belcák). V roku 1992 Jaroslava Kubečku nominovalo HZDS do federálnej vlády ČSFR, kde zastával post ministra hospodárstva a zároveň (do 29. októbra 1992) bol aj poverený riadením ministerstva pre strategické plánovanie. Rezort hospodárstva viedol od 2. júla do 31. decembra 1992, teda do zániku ČSFR.

Po vzniku samostatného Slovenska v roku 1993 zasadol do slovenskej vlády. 19. marca 1993 bol vymenovaný za ministra hospodárstva vo vláde premiéra Vladimíra Mečiara. Na tomto poste zotrval do 10. novembra 1993, kedy bol nahradený Jánom Duckým. Po odchode z ministerstva dlhé roky pôsobil v Asociácii textilného priemyslu SR.

Zdroje 
https://vtedy.tasr.sk/zoom/117307/view?page=1&p=separate&view=-483,43,5056,2622
https://vtedy.tasr.sk/zoom/117885/view?page=1&p=separate&view=-1101,-7,3511,1821

Slovenskí politici
Slovenskí ekonómovia
Ministri hospodárstva Slovenskej republiky
Politici ĽS-HZDS
Absolventi Ekonomickej univerzity v Bratislave
Osobnosti z Myjavy